*Tryezë e rrumbullakët*

*Mbi Drejtësinë Administrative: Perspektiva krahasuese nga Shqipëria dhe Austria*

*Takim i gjyqtarëve të juridiksionit administrativ të Austrisë dhe Shqipërisë*

*Fjalë përshëndetëse*

Të nderuar gjyqtarë, kolegë nga Austria dhe Shqipëria,

Është një kënaqësi dhe nder i veçantë të marr pjesë në këtë forum që bashkon gjyqtarë administrativë nga dy vende dhe juridiksione! Dua të falënderoj organizatorët dhe të gjithë ju që keni ardhur me përkushtim për të ndarë përvojën dhe për të ndërtuar ura bashkëpunimi.

E drejta administrative përfshin zgjidhjen e konflikteve ndërmjet qytetarit dhe administratës shtetërore, si pjesë e shtetit dhe kur gjyqtarët administrativë mblidhen bashkë, mendoj se, sidoqëtëjetë, ndihet një frymë në favor të qytetarit. Mendoj se kjo ndodh për shkakun se vetë takimi dhe shkëmbimi i përvojave na bën më të përgjegjshëm, më të aftë dhe më të guximshëm për ta mbrojtur dhe për të qenë në anën e qytetarit!

Gjyqësia administrative ka një rol të veçantë në arkitekturën kushtetuese të çdo shteti demokratik. Ndërsa gjykatat civile e penale merren shpesh me konfliktet ndërmjet individëve, gjykatat administrative merren me raportin më delikat: atë midis individit dhe shtetit. Ky është raporti që përcakton besimin e qytetarëve tek institucioni publik. Nëse gjykatat tona arrijnë ta garantojnë këtë balancë, ne nuk japim vetëm drejtësi në një çështje të veçantë, por kontribuojmë në forcimin e demokracisë.

Administrata publike është “fytyra e parë e shtetit” me të cilën qytetarët përballen çdo ditë. Për këtë arsye, gjykatat administrative janë rojtare të ligjit, por dhe garantë të besimit qytetar. Në këtë drejtim Austria sjell një traditë të gjatë dhe të konsoliduar, që nga fillimi i shekullit XX, me një model të njohur e të admiruar të kontrollit gjyqësor mbi administratën. Shqipëria, megjithëse më e re në këtë fushë, prej vitit 2013, ka bërë hapa të rëndësishëm në ndërtimin e gjykatave administrative dhe në krijimin e një jurisprudence që forcon shtetin e së drejtës dhe përafron sistemin tonë me standardet evropiane.

Në vend që të shohim dallimet, është më frytdhënëse të shohim afërsitë dhe plotësueshmërinë: Austria ofron eksperiencë të pjekur dhe të qëndrueshme, ajo ka një histori të gjatë dhe të pasur në këtë fushë. Sistemi i saj i dyfishtë, me Gjykatën Kushtetuese dhe Gjykatën Federale Administrative, është një nga më të hershmit dhe më të njohurit në Evropë. Këto institucione kanë zhvilluar për dekada një jurisprudencë të qëndrueshme mbi proporcionalitetin, sigurinë juridike dhe mbrojtjen e të drejtave të qytetarëve kundrejt shtetit. Ky model ka shërbyer si frymëzim për vende të tjera dhe sot përfaqëson një standard të lartë profesionalizmi.

Në Shqipëri, gjykimi administrativ është i ri, por ka luajtur një rol shumë domethënës për tranzicionin demokratik. Krijimi i gjykatave administrative të specializuara dhe zhvillimi i një praktike gjyqësore gjithnjë në rritje kanë sjellë një ndryshim të madh. Sot, gjithnjë e më shumë qytetarë i drejtohen gjykatës për të kundërshtuar aktet administrative, gjë që tregon rritjen e besimit tek qytetarët se të drejtat e tyre mbrohen nga shkeljet e pushtetit publik. Sistemi i drejtësisë dhe veçanërisht ai gjyqësor përballet me sfida reale sot – reforma të vazhdueshme dhe të thella, infrastrukturë jo të përshtatshme, ngarkesë të lartë të punës, etj. - por misioni i tij mbetet i palëkundur: forcimi i vazhdueshëm dhe pa kompromis i shtetit të së drejtës përmes kontrollit gjyqësor. Pikërisht, kjo është pika e takimit për të dy juridiksionet: austriak dhe shqiptar, gjë që e bën dialogun të vlefshëm për të dyja palët. Në këtë kuptim, Austria dhe Shqipëria janë shembuj plotësues. Austria na tregon se si një traditë e gjatë konsolidon parime dhe standarde. Shqipëria tregon energjinë dhe guximin e një sistemi në ndërtim, që përpiqet të përafrohet me Evropën dhe të japë rezultate konkrete për qytetarët. Ky dialog është i vlefshëm për të dyja palët: Shqipëria mëson nga përvoja austriake, ndërsa Austria fiton një perspektivë të freskët nga një vend që ka kaluar shpejt nga tranzicioni në konsolidim.

Sot, kur pushteti publik hyn në fusha gjithnjë e më të ndjeshme dhe të ndërlikuara, gjykatat administrative kanë një mision edhe më madhor: të mbrojnë qytetarët, të sigurojnë drejtësi efektive dhe të ndërtojnë ura besimi mes shoqërisë dhe shtetit. Qytetarët kërkojnë jo vetëm që vendimet të jenë të drejta, por edhe të arsyetuara mirë e në gjuhë të kuptueshme. Në një kohë kur teknologjia dhe digjitalizimi po ndryshojnë administratën, edhe gjykatat tona duhet të jenë të gatshme për t’u përballur me çështje të reja, të cilat fillojnë nga mbrojtja e të dhënave personale, te transparenca e vendimmarrjes online. Kjo e bën dialogun tonë edhe më të nevojshëm.

Mbi të gjitha, ky forum është një rast për të njohur njëri-tjetrin, jo thjesht si gjyqtarë por si njerëz. Një kafe e ndarë gjatë pushimit, një buzëqeshje apo një histori nga përditshmëria jonë si gjykatës, ndonjëherë vlejnë po aq sa librat e jurisprudencës. Prandaj, le të shfrytëzojmë këto ditë për të mësuar nga njëri-tjetri, për të frymëzuar njëri-tjetrin dhe për të ndërtuar ura të reja bashkëpunimi.

Prandaj, le të shfrytëzojmë këto ditë për të mësuar nga njëri-tjetri, për të ndarë përvoja, për të frymëzuar njëri tjetrin, për të ndërtuar ura midis sistemeve tona dhe, mbi të gjitha, për të përforcuar misionin tonë të përbashkët: të sigurojmë që administrata të veprojë gjithmonë nën sundimin e ligjit, dhe që drejtësia të jetë e arritshme për çdo qytetar.

Në shenjë respekti për miqtë tanë austriakë, më lejoni të mbyll me një urim të thjeshtë në gjuhën e tyre:

*Möge unser Dialog Brücken bauen, die lange halten!*

(Ndërtoftë dialogu ynë ura të qëndrueshme!)

Vielen dank!

Ju faleminderit shumë për vëmendjen!

Punime të frytshme dhe një qëndrim të këndshëm!

Dr. Ilir Panda

Gjykata e Lartë e Shqipërisë

Tiranë, 03 Tetor 2025